Åbent brev til Byrådet i Egedal Kommune.

Skolevæsenet i Egedal kommune har åbenlyse problemer med at rekruttere og fastholde kvalificerede lærere til at varetage undervisningen på skolerne i Egedal.

Egedal Lærerkreds har gentagne gange, senest i en mail pr. 19. februar på baggrund af OK15 forliget, opfordret politikere og administrationen til at indgå forhandlinger om et fælles grundlag for udmøntningen af arbejdstiden og undervisningsopgaven for lærere og børnehaveklasseledere i Egedal.

Indtil videre har der ikke fra politisk hold været vist interesse for at indlede en sådan forhandling, selvom man anerkender, at der er en alvorlig problemstilling.

Dermed mister vi muligheden for at brande Egedal Kommune som en proaktiv fremsynet kommune og få fortalt en mulig positiv historie om skolerne i Egedal; en positiv historie som, måske, ville kunne ændre omverdenens negative syn på arbejdsforholdene på kommunens skoler.

Medlemmerne af Egedal Lærerkreds forsamlet til generalforsamling 19. marts 2015 vil endnu en gang opfordre Byrådet til konstruktivt at indgå i en dialog om en aftale/fælles forståelse for lærernes og børnehaveklasseledernes arbejdstidsforhold i Egedal.